Pienk diamant vir meer as R1 miljard verkoopWilliamson PInk Star (Foto: Sotheby’s) ŉ Seldsame pienk diamant is Vrydag in Hongkong vir HK$453,2 miljoen (meer as R1 miljard) verkoop. Dit is die tweede hoogste prys ooit op ŉ veiling vir enige juweel, sê Sotheby’s-afslaers. Dit is boonop ŉ rekordprys per karaat op ŉ veiling vir enige diamant of edelgesteente. ŉ Anonieme koper van Boca Raton, Florida in die VSA het die 11,15 karaat Williamson Pink Star gekoop. Die persoon het twee keer soveel as die verwagte verkoopprys betaal. Die steen is die tweede grootste pienk diamant wat nog ooit op ŉ veiling verkoop is. Pienk diamante is die seldsaamste edelgesteente en die grootste in aanvraag in die wêreldwye mark. Die wêreldrekord vir ŉ pienk diamant is in 2017 opgestel toe ŉ steen, genaam die CTF Pink Star, in Hongkong vir $71,2 miljoen (ongeveer R1,2 miljard) verkoop is. Vrydag se transaksie “is nie net ŉ bewys van die deurlopende aanvraag na topgehalte diamante in Asië nie, maar ook ŉ verhoogde bewustheid van die seldsaamheid van pienk diamante”, het Wenhao Yu, voorsitter van juwele en horlosies by Sotheby’s Asië, gesê. Die Williamson Pink Star is vernoem na twee ander pienk diamante: die rekord CTF Pink Star en die Williamson-steen, ŉ 23,6 karaat diamant wat as ŉ trougeskenk in 1947 aan koningin Elizabeth II gegee is. Tobias Kormind, bestuurder van die Britse handelaar 77 Diamonds, sê die “verstommende” verkope bewys dat diamante van hoë gehalte steeds groot bedrae haal in ŉ sukkelende ekonomie. “Bates soos wêreldklas diamante het ŉ geskiedenis dat hulle goed vaar, selfs in tye van onsekerheid,” het hy gesê.